ПРАВИЛА ЗА НАБИРАНЕ И РАЗХОДВАНЕ НА СРЕДСТВА
(съгласно Правилата за набиране и разходване на средствата на БАПЗГ приети на Първи редовен Конгрес на БАПЗГ, проведен на 04.12.2005 г., изменени и допълнени на Пети редовен конгрес на БАПЗГ, проведен на 11.01.2020 г. и на Шести редовен конгрес, проведен на 02.07.2022 година.)
Правилата за набиране и разходване средствата на организацията се приемат от Конгреса на Българска асоциация на професионалистите по здравни грижи (БАПЗГ), съгласно чл.18, ал.6 от Устава на Асоциацията.

Встъпителният членски внос (ВЧВ) за нови членове на БАПЗГ е в размер на 5% от минималната работна заплата за страната, считано от 01.01.2023 г., който се превежда по банковата сметка на Регионалната колегия по месторабота. Събирането на встъпителен членски внос става само по банков път.

Превеждането на сумите за встъпителен членски внос по сметката на БАПЗГ – Централа се извършва ежемесечно (от 10-то до 15-то число на месеца следващ отчетния).

Месечният членски внос от 01.01.2023 г. е в размер на 1% от минималната работна заплата,  който се превежда по банковата сметка на Регионалната колегия по месторабота. Събирането на членски внос става само по банков път. 
Разпределението на членския внос е както следва: 
40% от членския внос – за БАПЗГ – Централа, като Международният членски внос се заплаща от отчисленията към БАПЗГ – Централа .
60% от членския внос – за РК на БАПЗГ,  от които до 30% могат да се използват от дружествата към съответната РК, след отчисляването на средствата за застрахователната премия за „Здравна (медицинска) и застраховка злополука” при спазване на изискванията на настоящите правила по чл.14.

В модул „Финансиране” на Националния електронен професионален регистър се отразява членския внос за членовете, за които има представен СПИСЪК и има направен ПРЕВОД ПО БАНКОВАТА СМЕТКА на Регионалната колегия.
Постъпленията от материални и парични дарения се разпределят съгласно волята на дарителя.

По сметката на БАПЗГ – Централа се превеждат:

- такса участие в различни форми на продължаващо обучение по ЕКС на БАПЗГ в размер на 0,5% от минималната работна заплата за страната, за всеки участник, считано от 04.07.2022 година., в срок определен с Договор за продължаващо обучение. 
- такси за издаване на първи и втори Сертификати за професионална квалификация са съответно 20,00 лева (двадесет лева) по стандартна  процедура и 40,00 лева (четиридесет лева) по спешна процедура. Таксите за издаване на трети Сертификат за професионална квалификация е 12,00 лв. (дванадесет лева) за стандартна процедура и 24,00 лв. (двадесет и четири лева) за спешна процедура. Всички такси се превеждат непосредствено преди подаване на молба-декларация за издаване на сертификат.
 - такси за издаване на удостоверение за членство в БАПЗГ и липса на наказания за професионални нарушения с валидност за чужбина, както следва: 12,00 лв. (дванадесет лева) за издаване в петдневен срок и 24,00 лв. (двадесет и четири лева) за издаване в срок от 24 часа. Удостоверенията по ал. 1 се издават само в БАПЗГ – Централа.

- такса за преиздаване на изгубена, открадната членска карта или във връзка с настъпили промени подлежащи на вписване в Националния електронен професионален регистър (НЕР) или загубен Сертификат за професионална квалификация  в размер на 6,00 лв. (шест) лева.

Разходването на средствата от Централата се осъществява за:

1. Дълготрайни материални активи;

2. Краткотрайни материални активи;

3. Вноски за членство в международни организации;

4. Застрахователна премия по застраховка „Професионална отговорност” за всички редовни членове на Асоциацията, за последните три години от последните пет години.
5. Трудови възнаграждения, хонорари, договори за мандат членовете на ръководните органи на национално ниво, както и на техническия и помощен персонал, работещ в централните органи на БАПЗГ, се определя от УС на БАПЗГ и действащото българско законодателство.

6. Счетоводни услуги на БАПЗГ – Централа и за 28 регионални колегии;

7. Интернет;

8. Поддържане в актуално състояние на Националния електронен професионален регистър;

9. Поддържане в актуално състояние платформата за дистанционно обучение;

10. Поддържане на софтуер на Националния електронен професионален регистър и други програмни продукти;

11. Издаване на електронни членски карти на нови членове на БАПЗГ

12. Подготовка и отпечатване на Сертификати за професионална квалификация;

13. Консултантски услуги;

14. Правни консултации и защита;

15. Мероприятия на национално ниво;

16. Командировъчни;

17. Награди;

18. Печатни и електронни издания на БАПЗГ;

19. Разработване и отпечатване на учебни материали за целите на продължаващото обучение;

20. Разработване и отпечатване на учебни материали за целите на Центъра за професионалното обучение;

21. Офис консумативи;

22. Външни услуги;

23. Други разходи, свързани с предмета на основната дейност на Асоциацията и приходът от които се използва за постигане на определените в Устава цели.
Разходването на средствата от РК се осъществява за:

1. Дълготрайни материални активи;

2. Краткотрайни материални активи;
3. Трудови възнаграждения, хонорари, договори за мандат на членовете на ръководни органи на РК, техническия и помощен персонал, работещ в регионалните колегии се определя от съответния УС на РК и действащото българско законодателство.
4. Застрахователни премии по застраховка „Здравна (медицинска) и застраховка злополука” за редовните членове на Асоциацията за последните три години от последните пет години.

5. За повишаване на квалификацията на членовете на БАПЗГ;

6. За мероприятия на национално и регионално ниво;

7. Командировъчни;

8. Награди;

9. Интернет;

10. Наеми за ползване на офиси;

11. Печатни и електронни издания на БАПЗГ;

12. Разработване и отпечатване на учебни материали за целите на продължаващото обучение;

13. Офис консумативи;

14. Външни услуги.

Разходи, извън посочените се извършват само след заверен протокол от националната или съответната регионална КК, като  се извършват законосъобразно и целесъобразно и в условия на икономичност, ефективност и ефикасност.

Годишните разходи на БАПЗГ – Централа се отчитат пред УС на БАПЗГ най–късно до 31 март на годината, следваща отчетната. Отчетът се изготвя от главния секретар на УС на БАПЗГ.

Годишните разходи на РК се отчитат пред УС на РК  най–късно до 31 март на годината, следваща отчетната. Отчетът се изготвя от организационния секретар на УС на РК.

Подотчетните лица са лицата от списъчния състав на БАПЗГ, които получават аванс за служебни пътувания и командировки, или за други цели в изпълнение на служебните си функции, които трябва да се отчетат в определен срок. Отчитането на служебните аванси става с първична счетоводна документация, по реда, предвиден в Закона за счетоводството и другите нормативни актове, регламентиращи тази дейност.

Прагът за служебен аванс е 300,00 (триста) лева на едно лице. Над този праг предоставянето на сумите става след разрешение от УС на РК на БАПЗГ. Срокът за отчитане и възстановяване на аванса е едномесечен от датата на получаването му. В края на годината всички служебни аванси трябва да бъдат отчетени или върнати на каса или в банковата сметка на РК.

БАПЗГ – Централа и Регионалните колегии, чийто редовни членове наброяват повече от 3000 души, могат да разполагат с не повече от 2000,00 (две хиляди) лева в брой за извършване на текущи плащания.

Разплащанията за разходи над 600,00 (шестстотин) лева се извършват само по банков път.

Разплащанията на разходи на дружествата, се организират, контролират и извършват по ред определен от УС на РК и при спазване на изискванията на настоящите правила.

Разкриването на разплащателни и депозитни сметки на регионалните колегии като юридически лица по реда на този правилник, може да бъде направено само от представляващия по закон или по упълномощаване от председателя на съответната Регионална колегия или БАПЗГ – Централа от името и за сметка на съответното юридическо лице. Не се допуска разкриването на разплащателни или депозитни сметки, както и съхраняването на парични средства, събирани по реда на този правилник, от физически и юридически лица, различни от посочените.
За законосъобразността и целесъобразността на събраните и разходваните финансови средства председателите на РКК изпращат доклад на председателя на КК на национално ниво на тримесечие от 20-то до 30-то число на месеца следващ тримесечието.

Най-малко два пъти годишно председателят на НКК представя пред Националния съвет на БАПЗГ обобщен доклад за законосъобразността и целесъобразността на събраните и разходваните финансови средства.

